Document ID: 32003L0003

Komisijas Direktīva 2003/3/EK
(2003. gada 6. janvāris)
attiecībā uz "zilās krāsvielas" tirgū laišanas un lietošanas ierobežojumiem (Padomes Direktīvas 76/769/EEK divpadsmitais pielāgojums tehnikas attīstībai)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 76/769/EEK (1976. gada 27. jūlijs) par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem [1], kurā jaunākie grozījumi izdarīti ar Komisijas Direktīvu 2003/2/EK (2003. gada 6. janvāris) par arsēna tirgū laišanas un lietošanas ierobežojumiem (Padomes Direktīvas 76/769/EEK desmitais pielāgojums tehnikas attīstībai) [2], un jo īpaši tās 2. panta a) punktu, kas ieviests ar Padomes Direktīvu 89/678/EEK [3],
tā kā:
(1) Saskaņā ar Direktīvu 76/769/EEK, kurā grozījumi izdarīti ar Eiropas Parlamenta un Padomes Direktīvu 2002/61/EK [4], dažās tekstilizstrādājumos un ādas izstrādājumos nav jālieto noteiktas azokrāsvielas; tāpat arī minētie tekstilizstrādājumi vai ādas izstrādājumi nav jālaiž tirgū, ja vien tie neatbilst minētās direktīvas prasībām.
(2) Saskaņā ar Komisijas Direktīvu 93/67/EEK (1993. gada 20. jūlijs), ar ko nosaka principus to risku novērtēšanai, kurus cilvēkiem un videi rada vielas, par ko paziņo saskaņā ar Padomes Direktīvu 67/548/EEK [5], ir novērtēts "zilās krāsvielas, indeksa Nr. 611-070-00-2" radītais veselības un vides apdraudējums; riska novērtējumā ir iezīmēta vajadzība samazināt zilās krāsvielas radīto vides apdraudējumu, jo šai zilajai krāsvielai ir augsts ūdens toksiskums, tā tik viegli nenoārdās un vidē nonāk kopā ar notekūdeņiem.
(3) Lai aizsargātu vidi, jāaizliedz laist tirgū un lietot zilo krāsvielu ādas izstrādājumu un tekstilizstrādājumu krāsošanai. Tādēļ zilā krāsviela jāierindo starp tām vielām, kas uzskaitītas Direktīvas 76/769/EEK I pielikumā.
(4) Šajā direktīvā, nosakot zilās krāsvielas tirgū laišanas un lietošanas ierobežojumus, ir ņemts vērā pašreizējais zināšanu un tehnikas līmenis attiecībā uz piemērotām alternatīvām metodēm.
(5) Šo direktīvu piemēro, neskarot Kopienas tiesību aktus, ar ko nosaka prasību minimumu darbinieku aizsardzībai, jo īpaši Padomes Direktīvu 89/391/EEK (1989. gada 12.jūnijs) par pasākumu ieviešanu, lai uzlabotu darba ņēmēju drošību un veselības aizsardzību darbā [6], un Padomes Direktīvu 90/394/EEK (1990. gada 28. jūnijs) par darba ņēmēju aizsardzību pret risku, kas saistīts ar kancerogēnu iedarbību darbā (Sestā atsevišķā direktīva Direktīvas 89/391/EEK 16. panta 1. punkta nozīmē) [7], kurā jaunākie grozījumi izdarīti ar Direktīvu 1999/38/EK [8].
(6) Šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu novēršanu bīstamu vielu un preparātu tirdzniecībā,
IR PIEŅĒMUSI ŠO DIREKTĪVU.
1. pants
Ar šo Direktīvas 76/769/EEK I pielikumu pielāgo tehnikas attīstībai, kā izklāstīts šīs direktīvas pielikumā.
2. pants
Dalībvalstīs vēlākais līdz 2003. gada 31. decembrim stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju. Dalībvalstīs šos noteikumus piemēro no 2004. gada 30. jūnija.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma tāda atsauce.
3. pants
Šī direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2003. gada 6. janvārī

Labels: 1
20
0
3
9
15